Johannes Kert

Johannes Kert (3. detsember 1959 Petseri – 4. märts 2021 Tallinn) oli Eesti poliitik, sõjaväelane (auastmelt kindralleitnant) ja riigiametnik.

Ta oli aastail 1996–2000 Eesti kaitseväe juhataja. Muu hulgas teenis ta vahemikus 2001–2002 Eesti maaväe ülemana ning oli 2002–2008 Eesti sõjaline esindaja NATO ja Euroopa Liidu juures. 2008. aasta jaanuaris läks ta reservi.

Oktoobrist 2014 oli ta Reformierakonna liige. Ta kandideeris 2015. aasta Riigikogu valimistel valimisringkonnas nr 8 ning osutus valituks ringkonnamandaadiga (752 häält).

Ta oli üks MTÜ Vaba Ukraina algatajatest ja Korp! Sakala vilistlane.

Haridus 
Johannes Kert oli lõpetanud Friedrich Reinhold Kreutzwaldi nimelise Võru 1. Keskkooli ja 1981. aastal Tartu Riikliku Ülikooli kehakultuuriteaduskonna.

Kert lõpetas 1988. aastal rooduülemate kursuse Harkivi Kõrgema Tankivägede Kooli juures ning 1994. aastal kõrgemate riigiametnike strateegilise planeerimise kursuse George C. Marshalli nimelises Euroopa Julgeoleku-uuringute Keskuses Saksamaal. Ta oli õppinud Soome Vabariigi Maakaitse Kõrgkooli Eesti riigikaitse kõrgema juhtkonna erikursusel 1998–1999 ning Ameerika Ühendriikide Army War College'is Pennsylvanias 1999–2000.

Teenistuskäik 
Johannes Kert oli tegevteenistuses Nõukogude sõjaväes rühmaülemana ja rooduülema kohusetäitjana 1983–1985. Ta oli Kaitseliidu liige alates 1990. Ta oli Kaitseliidu Tartu maleva pealik 1991, Kaitseliidu operatiivgrupi ülem 1991–1992, Kuperjanovi Üksik-jalaväepataljoni ülem 1992. Kert oli Kaitseliidu ülem 1993–1996, Kaitseväe juhataja kohusetäitja 1996 ning Kaitseväe juhataja 1996–2000, seejärel Kaitseväe juhataja nõunik ning Maaväe ülema kohusetäitja 2000–2001 ja Maaväe ülem 2001–2002. Ta oli Eesti sõjaline esindaja NATO ja Euroopa Liidu juures 2002–2008.

Johannes Kerdile anti kindralleitnandi auaste 1998. Ta lahkus tegevteenistusest 31. jaanuaril 2008.

Alates 1. veebruarist 2008 oli ta kaitseministeeriumi nõunik. Ta nõustas ministeeriumi põhiliselt küberkaitse, kaitsejõudude mehitamise, Kaitseliidu arengu, kaitseministeeriumi haldusala personalipoliitika ja komplekteerimise asjus. Ta valmistas ette NATO Kollektiivse Küberkaitse Kompetentsikeskuse tööd (ta oli olnud ka selle idee algataja ning vedaja), esindab seda keskust rahvusvahelises juhtkomitees ja NATO komisjonides, analüüsis Kaitseväe Ühendatud Õppeasutuste komplekteerimise ja ajateenistusega seotud probleeme ning osales Kaitseliidu strateegilises arendamises protsessis ning kaitsealase arendus- ja teadustegevuse koordineerimises.

Autasud

Auastmed

Nõukogude sõjavägi

Eesti kaitsevägi

Viited

Välislingid 

 Kindral Kerdi karjäär: kiire, särav ja dramaatiline. Eesti Päevaleht, 28. august 2000

Eesti kindralleitnandid
Eesti kaitseväe juhatajad
Kaitseliidu ülemad
Kaitseliidu Tartu maleva pealikud
Kuperjanovi Jalaväepataljoni ülemad
XIII Riigikogu liikmed
XIV Riigikogu liikmed
Tartu Ülikooli kehakultuuriteaduskonna vilistlased
Korporatsioon Sakala liikmed
Eestlased Ukrainas
Kotkaristi II klassi teenetemärgi kavalerid
Kaitseväe teenetemärgi kavalerid
Kaitseministeeriumi teeneteristi kavalerid
Kaitseväe kalmistule maetud
Sündinud 1959
Surnud 2021